Snorri Þór Sigurðsson hefur stundað fjölbreyttar rannsóknir sem byggja að miklu leyti á smíði og notkun stöðugra stakeinda við segulómunarmælingar á lífsameindum . Þær litrófsgreiningaraðferðir sem Snorri Þór hefur unnið mest með byggja á notkun segulsviðs , en margir þekkja af eigin reynslu notkun segulómunar í læknisfræði sem notuð er við myndgreiningu á líkamsvefjum . Til að mynda hefur hann smíðað kjarnsýrur , bæði DNA og RNA , sem innihalda stífar ( hreyfiskertar ) stakeindir fyrir mælingar á hreyfingu og byggingu þeirra . Nýlega sótti hann um einkaleyfi ásamt samstarfsmönnum í Frakklandi fyrir slíkum sameindum . Snorri Þór er höfundur yfir 110 ritrýndra fræðigreina í alþjóðlegum vísindatímaritum , auk 20 yfirlitsgreina og bókarkafla . Ásta Bryndís Schram er lektor og kennsluþróunarstjóri við Heilbrigðisvísindasvið HÍ auk þess sem hún starfar við kennsluráðgjöf hjá Kennslumiðstöð . Meginviðfangsefni hennar í rannsóknum er áhugahvöt , sjálfsmynd , samsömun og samspil þessara þátta við kennsluaðferðir .